# Politik vedrørende teknologiforståelse

Danmark er et af verdens mest teknologiserede samfund, og udviklingen går i retning af øget digitalisering.

Danmarks Lærerforening ønsker at bidrage til, at eleverne dannes til at begå sig i en digital verden. Skolens dannelses- og undervisningsopgaver skal skabe rum for, at alle elever på lige vilkår kan realisere deres personlige, faglige og sociale potentiale. Det kræver færdigheder og viden at navigere i og blive i stand til at handle og tage kritisk stilling til den digitale omverden. Foreningen vil arbejde for, at der skabes rum og mulighed for, at både fagligheden og lærernes kompetencer i samarbejde med forskningen og andre fagmiljøer udvikles i skolen.

**Faglighedens formål, indhold og berettigelse**

Elever i folkeskolen skal være klædt på til at møde den øgede digitalisering. De skal være i stand til at tage kritisk stilling til de nye muligheder og organiseringsformer, som en digital verden giver, og handle med dømmekraft i et moderne demokratisk samfund.

Derfor vil Danmarks Lærerforening arbejde for, at ….

* fagligheden teknologiforståelse bliver en del af folkeskolens undervisning og indskrives som en dimension af skolens samlede dannelsesbidrag
* Fælles Mål bliver anvendelig i lærerens planlægning af undervisningen i teknologiforståelse
* der udvikles en fagdidaktik for teknologiforståelse med inddragelse af Professionshøjskolerne, DLF og videnspersoner fra universiteterne
* der skabes den nødvendige mulighed for dialog og udvikling af fagligheden på skolerne f.eks. gennem fagteams, så lærerne bliver medskabende af en ny fagdidaktik.

**Organisering og udvikling af fagligheden**

Der er behov for at indtænke teknologiforståelse som ny faglighed i folkeskolen. En ny faglighed kræver udvikling af både lærernes kompetencer og fagligheden, uafhængigt af om teknologiforståelse organiseres som fag eller i fag. Fagligheden skal udvikles i dialog med forskere, praktikere og beslutningstagere.

## Derfor vil Danmarks Lærerforening arbejde for, at ….

* der igangsættes en længerevarende obligatorisk pædagogisk udviklingsperiode på alle skoler i Danmark med det formål at udvikle og opbygge lærerkapaciteten og en leveringsdygtig fødekæde på området
* der sker en gradvis udrulning med inddragelse af relevante skoleaktører, hvor der afprøves modeller for undervisning i teknologiforståelse med henblik på på at fastlægge en endelig implementeringsplan
* der er politisk opmærksomhed på skoledagens længde og fagtrængsel ved implementering af teknologiforståelse
* højne vidensdeling og fagdidaktiske refleksioner i teknologiforståelse ved at give mulighed for at konvertere al understøttende undervisning via folkeskolelovens §16b og §16d til to lærere i undervisningen
* der inddrages vigtige erfaringer fra tidligere indførsler af nye fag og fagligheder i folkeskolen.

**Teknologiforståelse, undervisningsmaterialer og finansiering**

Der er stor forskel på, hvad kommuner og skoler tilbyder i forhold til undervisningsmiljøer, der kan understøtte teknologiforståelse. Samtidig er niveauet for tilgængeligt materiale meget forskelligt.

## Derfor vil Danmarks Lærerforening arbejde for, at ….

* alle elever og lærere uanset kommunalt tilhørsforhold har lige adgang til relevante undervisningsmidler, som understøtter en høj kvalitet i en ny faglighed
* det er skolens opgave at stille materiel til rådighed, så det ikke afhænger af elevernes sociale baggrund
* der er politisk opmærksomhed på, at hver gang der investeres 1 krone i devices, hardware mv., skal der samtidig investeres 1 krone i kompetenceudvikling af lærere
* der er politisk opmærksomhed på, at investering i devices mv. kræver, at der afsættes tilstrækkelige midler til drift og vedligeholdelse.

**Kapacitetsopbygning, kompetenceudvikling og efteruddannelse**

## Teknologiforståelse er en ny faglighed, som skal opbygges. Det er en meget stor opgave, som kræver midler, viden og tid. Teknologiforståelse bør først implementeres efter et grundigt tilløb med inddragelse af alle vidensniveauer i uddannelsessystemet.

## Derfor vil Danmarks Lærerforening arbejde for, at ….

* der tildeles ressourcer til at uddanne vejledere med fagdidaktiske kompetencer inden for teknologiforståelse på alle skoler
* alle relevante lærere opkvalificeres og får viden og færdigheder inden for teknologiforståelse
* skoleledelsen prioriterer en aktiv rolle i understøttelsen af teknologiforståelse
* de 46 skoler, som har deltaget i forsøgsprogrammet, får mulighed for at fortsætte deres arbejde med fagligheden
* teknologiforståelse integreres og udbydes på læreruddannelsen så hurtigt som muligt
* universiteterne og professionshøjskolerne etablerer konkrete fagmiljøer, så fagligheden teknologiforståelse får rod i forskning. Det er vigtigt, at der hurtigt etableres en fødekæde i forhold til at få undervisere nok på professionshøjskoler og i folkeskolen
* kommunikationen til skolerne er tydelig og gennemsigtig og gerne med inddragelse af rejsehold, inspireret af arbejdet med Fælles Mål.

**Teknologiforståelse for alle elever**

Skolens dannelses- og undervisningsopgaver skal skabe rum for, at alle elever på lige vilkår kan realisere

deres personlige, faglige og sociale potentiale uanset baggrund.

## Derfor vil Danmarks Lærerforening arbejde for, at ….

* der er kønsopmærksomhed på, at teknologiforståelse bliver en faglighed for både piger og drenge i organisering, materialer og sprogbrug
* den nye faglighed modvirker stereotyper og den negative sociale arv.